የመዲናዋን የውኃ አቅርቦት ዓለም አቀፍ ደረጃውን በጠበቀ መልኩ ለማሳደግ እየተሰራ ነው
 የአዲስ አበባን የንጹህ መጠው ውኃ አቅርቦት ዓለም አቀፍ ደረጃውን በጠበቀ መልኩ ለማሳደግ በውኃ ልማት ዘርፍ መንግሥት ሰፊ ሥራ እየሰራ መሆኑን ጠቅላይ ሚኒስትር ኃይለማርያም ደሳለኝ ገለጹ።በቀን 70 ሺህ ሜትር ኪዮብ የማመንጨት አቅም ያለውና ከ 700 ሺህ በላይ የመዲናዋ ነዋሪዎችን የንጹህ መጠጥ ውኃ ተጠቃሚ የሚያርገው የአቃቂ ከርሰ ምድር የውኃ ፕሮጀክት ዛሬ በይፋ ተመርቆ አገልግሎት መስጠት ጀምሯል።የአቃቂ ከርሰ ምድር የውኃ ፕሮጀክት በ2 ቢሊዮን ብር ወጪ ነው ግንባታው የተከናወነው።ጠቅላይ ሚኒስትር ኃይለማርያም በዚሁ ጊዜ እንደተናገሩት “ባለፉት ጥቂት ዓመታት የከተማውንም ሆነ የአገሪቷን ገጠራማ ክፍል የንፁህ መጠጥ ውኃ አቅርቦት ሽፋን ወደ ላቀ ደረጃ ለማድረስ ሲሰራ ቆይቷል።”የከተማውን ህዝብ የንጹህ መጠጥ ውኃ አቅርቦት ሽፋን ለማሳደግ ባለፉት አምስት ዓመታት ከ10 ቢሊዮን ብር በላይ ተመድቦ የውኃ ልማት እየተከናወነ መሆኑን ገልጸዋል።ዛሬ በይፋ ተመርቆ አገልግሎት መስጠት የጀመረው የአቃቂ የከርሰ ምድር የውኃ ፕሮጀክትም መንግሥት እየተገበራቸው ከሚገኙ የመስኩ ልማቶች አንዱ መሆኑን ተናግረዋል።“ይህም መንግሥት የንጹህ መጠጥ ውኃ አቅርቦትን ለማሳደግ የወሰደውን ከፍተኛ ኃላፊነት መገንዘብ ያስችላል” ብለዋል።በዚህም የገፈርሳን የውኃ ግድብ የማጠናከሪያ ፕሮጀክት በማከናወን፣ የአቃቂ የከርሰ ምድር ውኃ በተለያዩ ምዕራፎች በማልማትና በከተማዋ ኪስ ቦታዎች በተቆፈሩ ጥልቅ የውኃ ጉድጓዶች አቅርቦቱን  ማሳደግ መቻሉን ገልጸዋል።ዛሬ በተመረቀውና በቀጣይ ጊዜያት በሚመረቁ ሁለት የውኃ ፕሮጀክቶች በቀን 114 ሺህ ሜትር ኪዩብ ውኃ ማምረት የሚያስችል አቅም ተፈጥሮ ሙሉ ለሙሉ ወደ ሥራ ተገብቷል።ከተማዋ ለኀብረተሰቡ በዕየለቱ የውኃ አገልግሎት ለመስጠት ከ670 ሺ ሜትር ኪዩብ በላይ የሚያስፈልጋት ሲሆን በአሁን ወቅት ግን 350 ሺህ ሜትር ኪዩብ ውኃ ብቻ እያሰራጨ ይገኛል።የተመረቀው የአቃቂ የከርሰ ምድር ውኃ የከተማዋን የውኃ አቅርቦት ወደ 494 ሺህ ሜትር ኪዩብ ከፍ በማድረግና አጠቃላይ የውኃ ሽፋኑን ወደ 70 በመቶ የሚያሳድግ ነው።የአዲስ አበባ የውኃና ፍሳሽ ባለሥልጣን ዋና ሥራ አስኪያጅ አቶ አወቀ ኃይለማርያም በበኩላቸው “በከተማዋ እየታየ ያለው ሁለንተናዊ ዕድገት በተለይ በውኃው ዘርፍ መሰረታዊ በሚባሉ የውኃ አቅርቦትና ፍላጎት አለመመጣጠን አስከትሏል ብለዋል።እንደ አቶ አወቀ ገለፃ የሚስተዋሉ ችግሮችንም ለመቅረፍ ውኃ በማይደርስባቸው ቦታዎች ላይ በፈረቃና በቦቴ ለማዳረስ ተሞክሯል፤ በተጨማሪም የውኃ ችግሩን ሙሉ ለሙሉ ለማስቀረት ስድስት ፕሮጀክቱ በሁለት ምዕራፎች ሲከናዎን ቆይቶል።በዚህም ዛሬ በተመረቀው በአቃቂ ከርሰ ምድር፣ በለገዳዲ የውኃ ግድብ ማስፋፊያና በተለያዩ የኪስ ውኃ ጉደጓዶች በያዝነው በጀት ዓመት 249 ሺህ ሜትር ኪዩብ ተጨማሪ ውኃ ለማሰራጨት ታቅዷል።“በመጀመሪያው ምዕራፍም 114 ሺህ ሜትር ኪዩብ ውኃ ወደ ስርጭት ገብቷል፤ ይህም የከተማዋን ሰሜን፣ ሰሜን ምስራቅና ምዕራብ አካባቢ ነዋሪዎችን የውኃ እጥረት ችግር የሚያቃልል ይሆናል” ሲሉ ተናግረዋል።ይሁንና አሁንም ድረስ በከተማዋ የውኃ እጥረት በመኖሩ እጥረቱን በዘላቂነት ለመፍታት ከፍተኛ ርብርብ እተደረገ መሆኑን አስታውቃዋል።የፕሮጀክቱን ግንባታ ለማካሄድ አንድ ዓመት ተኩል የወሰደ ሲሆን ሲ.ጂ.ሲ.ኦ.ሲ በተባለ የቻይና የሥራ ተቋራጭ ድርጅት ተገንብቷል።እንደ ኢዜአ ዘገባ የገንዘብ ምንጩም ከቻይናው ኤግዚም ባንክ በረዥም ጊዜ ብድር የተገኘ ሲሆን 2 ቢሊዮን ብር ወጪ ተደርጎበታል።